Kaliňák, Robert, podpredseda vlády a minister vnútra SR (2014-10-16):
Ďakujem pekne. Vážená pani predsedajúca, vážené dámy poslankyne, páni poslanci, myslím si, že veľa tých vystúpení bolo, samozrejme, vecných. V tých ostatných sa častokrát zamieňa príčina s následkom a skôr svedčia o nejakej vnútornej výbave, ako ja sa pozerám na zákony, ako sám tie zákony ja používam a potom vykresľujem čierne scenáre, pretože pri regulárnom a štandardnom používaní zákona takýto výklad nie je prípustný. Ani len excentrický výklad nepripúšťa takého situácie, o ktorých tu mnohí kolegovia hovorili. Ale budem konkrétny, prečo to rieši, samozrejme, aj súkromné spoločnosti, prečo sa to týka nielen štátu a prečo máte pocit, že strašne úzko sa na to pozeráte, to bol problém aj toho bývalého zákona, prečo tam pribudli delikty, prečo chceme skúmať aj iné konania, nielen korupciu. Mne napríklad vadí, ak sú zamestnanci firmy nútení do toho, aby prebaľovali pokazené mäso. A musia ho prebaľovať, pretože v opačnom prípade ich vyhodia z roboty. To nie je korupcia, určite nie. Je to neprijateľné z pohľadu ochrany zdravia ľudí? Je to neprijateľné z pohľadu slušného obchodovania? Je. Ja nechcem, aby tých ľudí vyhodili len preto, lebo poukážu na to a firme bude hroziť 100-tisíc eur pokuty, lebo prebaľujú pokazené mäso. Pán Mičovský, vám určite bude vadiť, ak by ľudia boli nútení vyvážať odpad na nepovolené skládky a nesmeli to nahlásiť, ináč budú vyhodení. Každému z vás. Čiže ja len hovorím to, že možno ste nedočítali vlastne do hĺbky, že čo sa tým myslí. Nie terorizácia zamestnancov. Ja som mal alebo mám ešte stále spoločnosť, ktorá má viac ako 50 ľudí. A mali sme upravené pravidlá, ako sa dozvieme, klasickú schránku, do ktorej mi hodíte podnety, lebo kuchárovi vadilo, že čašník kradne, lebo ho oberá o jeho príjmy, lebo tým znižuje zisk a on nemá potom odmeny. Musíte mať vnútorný priestor, ktorý nemá zostať vždy mimo firmy, a keď sa dostane, tak aby ten zamestnanec chránený bol. Mne vadí, aby niekto vypúšťal odpad do rieky. Musí ho robiť. Lebo to nerobí riaditeľ spoločnosti, to robí vždy nejaký zamestnanec. Vodiči kamiónu sú nútení, aby vozili preťažené kamióny. Ničili naše cesty, ktoré z peňazí daňových poplatníkov tieto cesty opravujú. A ja nechcem, aby ten vodič platil pokutu, on sám. A on povie, no, policajtovi, ale mňa donútil zamestnávateľ, lebo ináč ma vyhodí. To je tiež súkromná firma. Aj súkromné firmy a ich manažéri sú len celkovou vzorkou obyvateľstva, kde sú dobrí a kde sú aj zlí ľudia. Nie je to len štát. Samozrejme, že štát bude pravdepodobne najčastejším účastníkom aplikácie tohto zákona. Práve preto, že prichádza k dispozícii možno korupcia v prípade nejakých rozhodovaní vo verejných obstarávaniach a podobne, samozrejme. Ale bavíme sa o celospoločenských problémoch, ktoré tu sú. To sú také drobnosti, kde takisto sa zamieňajú príčiny a následky. Pán Hlina teraz hovorí, že mu hrozne vadí, že sa stavajú garáže na Hrade. Pán Hlina, pred tým, ako sa ten Hrad začal rekonštruovať, pred tým, ako zobral na seba pán Paška zodpovednosť, o tom, čo vy hovoríte, nikto nevedel. Nikto nevedel, že to tam je. Všetko boli domnienky. My sme sa pred piatimi rokmi dozvedeli, že Hrad je o 2-tisíc rokov starší v podstate. Pretože prvé zmienky o Hrade boli z 908 zo salzburských análov a dneska sme zistili, že sú tam stavby 100 rokov pred Kristom. Ale keby nezačal robiť túto rekonštrukciu pán predseda Paška, tak by ste sa nikdy tieto informácie nedozvedeli, lebo v žiadnej literatúre neboli. A to je presne, zamieňate si príčinu s následkom. Po zakonzervovaní archeológmi bol jasný postup. V rámci tej, v rámci práve tej rekonštrukcie sa dal priestor na najrozsiahlejší archeologický výskum na Hrade, aký kedy bol. To je proste pravda. Nikdy tam takýto výskum v takejto šírke nebol. Len vďaka tomu, že sa Hrad začal rekonštruovať a že dnes sme naňho všetci hrdí. Všetci mali len krivé slovo, keď začala rekonštrukcia Hradu, ale dneska sa pred ním všetci fotia. To je rozhodujúce, že to sú veci, kde si zamieňame príčiny a následky. (Reakcia z pléna.) Nepoužil som slovíčko klamať, je to podľa mňa korektný príspevok. (Reakcia z pléna.) Teraz ale poviem, že vo vašom prípade ste slovo už veľakrát nedodržali, preto ma to neprekvapí. Pretože toto bolo korektné. Lebo to je pravda. (Reakcia z pléna.) Dobre. Vy ste to vedeli aj predtým, pán poslanec? (Reakcia z pléna.) Vážne? A kde ste sa to dočítali? To ma schválne zaujíma. Robil som päť rokov lektora v Bratislave, takú informáciu som v žiadnej literatúre nečítal. No schválne, povedzte mi, kde bolo, že rímska stavba bola... (Prerušenie vystúpenia predsedajúcou.)